MTC ปลื้มหุ้นกู้ 4 พันลบ. สถาบันจองล้น 2 เท่า ลุยปล่อยกู้ดันพอร์ตสินเชื่อโต 20-25%
MTC ปลื้มหุ้นกู้ 4 พันลบ. วันเดียวขายหมดเกลี้ยง นักลงทุนสถาบันจองล้น 2 เท่า นำเงินใช้เป็นเงินทุนหมุนเวียน ลุยปล่อยกู้เต็มสูบ มั่นใจดันพอร์ตสินเชื่อโต 20-25% ตามเป้า โชว์ “ทริสฯ” จัดเรทติ้งองค์กร "BBB+" แนวโน้ม"คงที่"
MTC ปลื้มหุ้นกู้ 4 พันลบ. วันเดียวขายหมดเกลี้ยง นักลงทุนสถาบันจองล้น 2 เท่า ลุยปล่อยกู้ดันพอร์ตสินเชื่อโต 20-25%
28 พ.ค. 2564

นายปริทัศน์ เพชรอำไพ รองกรรมการผู้จัดการ บริษัท เมืองไทย แคปปิตอล จำกัด (มหาชน) หรือ MTC เปิดเผยว่า หุ้นกู้ 4 ชุด วงเงินไม่เกิน 4,000 ล้านบาท ที่บริษัทฯออกและเสนอขายให้กับนักลงทุนสถาบันในวันที่ 27 พฤษภาคม 2564 ที่ผ่านมา ได้รับการตอบรับอย่างดีเยี่ยม โดยมียอดจองเข้ามากว่า 2 เท่า สูงกว่าวงเงินที่จัดสรร ตรงนี้ก็ต้องขอบคุณทางสถาบันที่ให้ความเชื่อมั่นต่อบริษัทฯ ทั้งนี้เงินที่ได้จะใช้เป็นเงินทุนหมุนเวียน รองรับแผนปล่อยสินเชื่อใหม่ ผลักดันพอร์ตโต 20-25% ตามแผนงานที่วางไว้
ทั้งนี้ หุ้นกู้ที่ออกประกอบด้วย ชุดที่ 1 อายุ 2 ปี 3 วัน ครบกำหนดไถ่ถอนปี 2566 อัตราดอกเบี้ยคงที่ 2.50% ต่อปี ชุดที่ 2 อายุ 3 ปี 1 วัน ครบกำหนดไถ่ถอนปี 2567 อัตราดอกเบี้ยคงที่ 2.90% ต่อปี ชุดที่ 3 อายุ 4 ปี ครบกำหนดไถ่ถอนปี 2568 อัตราดอกเบี้ยคงที่ 3.20% ต่อปี และ ชุดที่ 4 อายุ 4 ปี 11 เดือน 29 วัน ครบกำหนดไถ่ถอนปี 2569 อัตราดอกเบี้ยคงที่ 3.65% ต่อปี โดยหุ้นกู้ทุกชุดกำหนดชำระดอกเบี้ยทุกๆ 3 เดือน
ทั้งนี้ บริษัท ทริสเรทติ้ง จำกัด จัดอันดับความน่าเชื่อถือของบริษัทอยู่ที่ “BBB+” แนวโน้ม”คงที่” เมื่อวันที่ 16 ธ.ค. 2563